การเคหะแห่งชาติ ขยาย 3 มาตรการให้ความช่วยเหลือลูกค้าใหม่ บรรเทาผลกระทบจากวิกฤติโควิดถึงสิ้นปีนี้
นายทวีพงษ์ วิชัยดิษฐ ผู้ว่าการการเคหะแห่งชาติ กล่าวว่า ได้ขยายกรอบมาตรการช่วยเหลือกลุ่มลูกค้าใหม่ จนถึง 31 ธันวาคม 2565 เพื่อให้สอดคล้องกับสถานการณ์เศรษฐกิจในปัจจุบัน และให้ประชาชนเข้าถึงที่อยู่อาศัยในระดับราคาที่รับภาระได้ ประกอบด้วย มาตรการดอกเบี้ยเช่าซื้อพิเศษกรณีผ่อนชำระกับการเคหะแห่งชาติ คิดอัตราดอกเบี้ยแบบขั้นบันได ระยะเวลาผ่อน 30 ปี แบ่งเป็นลูกค้าทั่วไปในปีแรกอัตราดอกเบี้ยร้อยละ 4 ปีที่ 2 ร้อยละ 4.75 ปีที่ 3-5 ร้อยละ 5.5 และปีที่ 6-30 ร้อยละ 6.5 กลุ่มเปราะบาง ได้แก่ ผู้พิการ ผู้สูงอายุ พ่อแม่เลี้ยงเดี่ยวและบุตรต้องการซื้อบ้านในโครงการของการเคหะแห่งชาติให้พ่อแม่อยู่อาศัยคิดอัตราดอกเบี้ยปีที่ 1-2 ร้อยละ 4  ปีที่ 3-5 ร้อยละ 5.5 และปีที่ 6-30 ร้อยละ 6.5 กรณีสถาบันการเงินปฏิเสธสินเชื่อสามารถยื่นขอสินเชื่อจากโครงการสินเชื่อเพื่อการพัฒนาที่อยู่อาศัยสำหรับผู้มีรายได้น้อย คิดอัตราดอกเบี้ยพิเศษร้อยละ 1.5   มาตรการลดราคาขายพิเศษโครงการบ้านเอื้ออาทร 56 โครงการราคาขายเงินสดพิเศษหน่วยละ 250,000-520,000 บาท จองเพียง 99 บาทฟรีค่าธรรมเนียมการโอนกรรมสิทธิ์ภายใน 60 วันนับถัดจากวันที่ทำสัญญา สามารถเช่าซื้อกับการเคหะแห่งชาติหรือเช่าซื้อกับโครงการสินเชื่อเพื่อการพัฒนาที่อยู่อาศัยสำหรับผู้มีรายได้น้อยและมาตรการบ้านเช่าราคาพิเศษ 88 โครงการ ได้แก่ ค่าเช่าราคาพิเศษปีแรกเริ่มต้นที่  999 – 1,200 บาท/เดือนโดยการเคหะแห่งชาติเป็นผู้รับภาระค่าใช้จ่ายในการติดตั้งมิเตอร์ไฟฟ้า - ประปา ให้แก่ลูกค้า ผู้สนใจสอบถามรายละเอียดได้ที่ Call Center 1615 หรือสำนักงานเคหะนครหลวง และสำนักงานเคหะจังหวัดทุกแห่งทั่วประเทศ